Man ernstig beseer gedurende ‘huisroof’(Argieffoto: Nico Strydom) ’n Man is oor die naweek ernstig beseer gedurende ’n vermoedelike huisroof in Ladysmith in KwaZulu-Natal. Russel Meiring, woordvoerder van ER24, het in ’n verklaring gesê paramedici is Saterdagaand kort ná 20:00 na ’n huis in Bengalweg ontbied. Dít nadat die bure gille vanuit die betrokke huis gehoor het. Volgens Meiring het ’n man met paramedici se aankoms op die toneel by die agterdeur van die huis gesit. Die man het ernstige beserings aan sy kop en gesig opgedoen. Die man is op die toneel behandel voordat hy na ’n hospitaal gehaas is vir verdere mediese behandeling. Die toepaslike owerhede was op die toneel om ondersoek in te stel, het Meiring gesê. Maroela Media het ’n navraag aan die polisie gerig en wag steeds op terugvoer.